
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 

DE DISCIPLINĂ ŞI IMUNITĂŢI
	
	                      Bucureşti, 4.10.2007
                      Nr.  Pl-x 514
	                                                                           Bucureşti, 10.05.2006

                                                                           Nr.  Pl.x – 289/2006


RAPORT           
asupra propunerii legislative de modificare a Legii  10 din 8.01.2001 

 şi a legii 112 din 25.11.1995 cu modificările  şi completările ulterioare
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă de modificare a Legii  10 din 8.01.2001  şi a legii 112 din 25.11.1995 cu modificările  şi completările ulterioare, trimisă cu adresa  Pl-x 514 din 27 iunie 2007, înregistrată sub nr. 31/810 din 28 iunie  2007.    
            Potrivit prevederilor  art. 75 din Constituţia României, republicată, şi ale art.92 alin. (9) pct.2) din Regulamentul Camerei Deputaţilor, republicat, Camera Deputaţilor este Cameră decizională.

           Senatul, în calitate de primă Cameră sesizată, a respins prezenta propunere legislativă, în şedinţa din 20 iunie 2007.

           Consiliul Legislativ a avizat favorabil propunerea legislativă, cu  unele observaţii, conform avizului nr. 290 din 5 martie 2007.

          Guvernul, prin punctul  de vedere transmis prin adresa nr. 644 din       16 martie 2007, nu susţine adoptarea acestei iniţiative legislative. 

Comisia pentru  administraţie publică, amenajarea  teritoriului şi  echilibru  ecologic, a avizat negativ propunerea  legislativă, conform  avizului nr. 26/1793 din  4 octombrie  2007.
                      Iniţiativa legislativă supusă dezbaterii are ca obiect de reglementare    modificarea  Legii nr.10/2001 şi a  Legii nr.112/1995 în  sensul eliminării interdicţiei  de înstrăinare pe o perioadă de 10 ani de la data cumpărării, a imobilelor naţionalizate, nerevendicate, achiziţionate de foştii chiriaşi,  justificând propunerea şi prin intrarea României în UE „ acolo unde regula este aceea a liberei dispoziţii de imobile proprietate şi eliminarea oricăror bariere în intrarea în circuitul civil a imobilelor proprietate”.
          În conformitate  cu prevederile art. 61 din Regulamentul Camerei Deputaţilor, republicat, membrii Comisiei au examinat propunerea legislativă susmenţionată, în şedinţa din 4 octombrie 2007. La lucrările Comisiei a participat, în calitate de invitat, din partea Autorităţii Naţionale pentru Restituirea Proprietăţilor, doamna Ana Maria Valica, director.
                     Din numărul total de 27 membri ai Comisiei juridice, de disciplină şi imunităţi au participat  la dezbateri 14 deputaţi.
                      În urma examinării propunerii  legislative şi a opiniilor exprimate de către membrii Comisiei şi de către invitat, s-a constatat că  interdicţia  vânzării pe o perioadă de 10 ani din momentul cumpărării imobilului de către chiriaş, prevăzută la art. 9 din Legea nr. 112/1995, reprezintă o măsură de protecţie socială. Aceste imobile nu sunt scoase din circuitul civil, ele putând fi transmise prin moştenire legală sau testamentară. Interdicţia temporară vizează numai înstrăinarea prin acte între vii, cu titlu oneros sau gratuit, măsura fiind luată pentru a împiedica specularea vinderii acestor locuinţe obţinute la un preţ mai avantajos decât cel practicat pe piaţa liberă.
                   Faţă de considerentele menţionate mai sus, membrii Comisiei juridice, de disciplină şi imunităţi  au   hotărât, cu unanimitate de voturi, să propună plenului Camerei Deputaţilor respingerea propunerii legislative de modificare a Legii  10 din 8.01.2001  şi a legii 112 din 25.11.1995 cu modificările  şi completările ulterioare.
                    În raport cu obiectul şi conţinutul său, ce vizează modificarea unor legi organice, propunerea legislativă face parte din categoria legilor organice. 
                   PREŞEDINTE,                                                     SECRETAR,

                   Sergiu ANDON                                                  George BĂEŞU
         Consilier,

Dumitra Diaconu

